JAS เตรียมทุ่มเงินราว 2.5-3.5 หมื่นลบ. จับมือพันธมิตรเข้าประมูล 4G
JAS เผยแผนเตรียมจับมือพันธมิตรเข้าประมูล 4G คาดใช้เงินลงทุนราว 2.5-3.5 หมื่นลบ. ขณะที่ผู้ถือหุ้นใหญ่ “พิชญ์ โพธารามิก” ยืนยันไม่ได้ขายหุ้นบริษัทออกตามกระแสข่าวในช่วงสัปดาห์ที่ผ่านมา
25 มี.ค. 2558

นายพิชญ์ โพธารามิก ประธานเจ้าหน้าที่บริหาร บริษัท จัสมิน อินเตอร์เนชั่นแนล จำกัด (มหาชน) หรือ JAS เปิดเผยว่า บริษัทมีแผนร่วมมือกับพันธมิตรเข้าประมูล 4G โดยคาดว่าจะใช้เงินลงทุนราว 2.5-3.5 หมื่นล้านบาท
โดยเงินลงทุนดังกล่าวจะมาจากเงินที่ได้จากการเสนอขายกองทุนรวมโครงสร้างพื้นฐานบรอดแบนด์อินเทอร์เน็ต จัสมิน กว่า 1 หมื่นล้านบาท อีกทั้งมาจากการร่วมลงทุนจากพันธมิตร ซึ่งมีความเชี่ยวชาญในด้าน 4G อีก 1 หมื่นล้านบาท และการใช้สิทธิของวอร์แรนท์ 1.5 หมื่นล้านบาท สำหรับกรณีจำเป็นต้องใช้เงินทุนเพิ่มเติม บริษัทพร้อมกู้ยืมจากสถาบันการเงินเพิ่มอีก
ขณะที่นายพิชญ์ยืนยันว่าไม่ได้ขายหุ้น JAS ตามกระแสข่าวในช่วงสัปดาห์ที่ผ่านมา
อนึ่ง นายพิชญ์ โพธารามิก เป็นผู้ถือหุ้น JAS เป็นอันดับหนึ่งในสัดส่วน 25.84%